कानून का उसूल है कि भले ही कितने गुनहगार बच जाएं, लेकिन एक भी निर्दोष को सजा नहीं होनी चाहिए। जैसा कि नाम से ही पता लग रहा है कि इंडिया की पहली सस्पेक्ट थ्रिलर कही जा रही फिल्म निर्दोष भी एक निर्दोष को बचाने की कहानी है। फिल्म की कहानी की अगर बात करें, तो राणा (मुकुल देव) के कत्ल के इल्जाम में इंस्पेक्टर लोखंडे (अरबाज खान) शिनाया ग्रोवर (मंजरी फड़नीस) को पकड़ता है। मौके से शिनाया के फिंगरप्रिंट भी मिलते हैं। इसी बीच शिनाया का पति गौतम (अश्मित पटेल) राणा के कत्ल की बात कबूलता है, तो इंस्पेक्टर को लगता है कि असली मुजरिम कोई और है, क्योंकि कत्ल के वक़्त गौतम ऑफिस मीटिंग में था। इसलिए लोखंडे कई संदिग्धों को गिरफ्तार करने के बाद भी अपनी जांच जारी रखता है। इनमें गौतम और शिनाया के यहां बतौर पेइंग गेस्ट रहने वाली अदा (महक चहल) और उसका बॉयफ्रेंड ऋषि भी शामिल हैं। इसके अलावा लोखंडे राणा की पत्नी और साले से भी पूछताछ करता है। बहरहाल, इंस्पेक्टर लोखंडे अपने मिशन में कामयाब हो पाता है या नहीं इसका पता आपको थिएटर में जाकर ही लगेगा। अरबाज खान अब तक साइड रोल्स में नजर आते थे। उसके बाद उन्होंने डायरेक्शन में भी हाथ आजमाया। लेकिन आजकल वह फिल्मों में लीड रोल में नजर आ रहे हैं। लगातार कोशिशों से अरबाज की एक्टिंग में थोड़ा सुधार जरूर आ रहा है। लेकिन फिर भी उन्हें विचार करना होगा कि आखिर वह लीड रोल करने के लिए बने भी हैं या नहीं। डायरेक्टर डुओ प्रदीप रंगवानी और सुब्रतो पॉल ने एक थ्रिलर फिल्म बनाने की अच्छी कोशिश की है और इसमें काफी हद तक कामयाब भी हुए हैं। खासकर असली मुजरिम की तलाश का सस्पेंस बनाए रखते हैं, लेकिन आखिर में वह फिल्म को संभाल नहीं पाते। हालांकि फिल्म के राइटर अमित खान की कसी हुई स्क्रिप्ट की वजह से फिल्म दर्शकों को बांधे रखती है। मंजरी ने फिल्म में ठीकठाक एक्टिंग की है, तो महक, अश्मित और मुकुल ने भी अपने रोल्स में डिमांड के मुताबिक ऐक्टिंग की है। फिल्म का संगीत औसत है। अगर आपको थ्रिलर फिल्मों का शौक है, तो आपको यह फिल्म थिएटर में निराश नहीं करेगी।